Communitas » Springbok, Garies & Pofadder
TuisbladTaakspanne Vrouelidmate Argief Vrouelidmate Springbok, Garies & Pofadder
Springbok, Garies & Pofadder
Written by Mariette Steyn on March 24, 2014 . Posted in Argief Vrouelidmate
deur Raffealle Basson
GARIES se 15 vroue was baie nuuskierig en opgewonde om Vroue met Vlerke te kon beleef. Die gemeentes Springbok, Pofadder en Garies het die geleentheid saam beleef en Antoinette as spreker ervaar wat werklik praat van ondervinding, maar ook met hope liefde. Die aanbieding was in die Boesmanland gemeente (Springbok) gehou en ons was sommer 'n groot klomp bymekaar op 'n baie warm Namakwaland-se Saterdagoggend.
Die antwoorde is nie altyd maklik nie, maar die feit dat ons te veel antwoorde het op lewensvrae en krisisse in plaas daarvan om na die Gees in jou te luister, is voorwaar 'n feit. Die aanvoeling wat binne die vrou leef, luister en wag … wag vir sy antwoord. Vra vir Hom die vrae. Die stilte is nie altyd deel van ons modus operandi nie, en tog is dit wat ons geleer het om saam te vra en saam te wag.
Voorwaar 'n voorreg om vrou te mag wees!
deur Alida van Niekerk
POFADDER – Een Saterdagoggend het ek die geleentheid gehad om saam met ander gelowige vroue op 'n Geloofsreis onder leiding van Antoinette te gaan.
Ons was sommer 'n lekker groepie vroue, al was my hart swaar oor so min Pofaddervroue die geleentheid aangegryp het. My hart juig egter omdat so baie vroue teenwoordig was.
Met die lees van Eva se Gebed kon jy voel en sien hoe dit vroue raak. Vir party was dit emosioneel en trane het geloop. Vir ander was dit of daar 'n lig aangaan. Saam met ons groepies het ons stap vir stap deur die program gewerk en harte word oopgemaak, trane word minder en ander se oë word blinker. Ek het deur die saal gekyk en my grootste hartewens was dat elke liewe vrou die geleentheid sal kry. Dis so ongelooflik kosbaar.
Amper 'n maand later sit ek in 'n vergadering in my eie gemeenskap. My hart spat in skerwe oor 'n vrou, 'n ongelooflike mensie se seer … en my gebed word al dringender: Here bring vroue met vlerke na my dorp toe, na "my" vroue, want hulle het dit so ongelooflik nodig …